Martin Henriksen (DF), 2009-05-26:
Efterretningstjenesterne udfører et samfundsmæssigt vigtigt arbejde.
Det er afgørende, at Folketinget og regeringen giver efterretningstjenesterne de bedst mulige arbejdsbetingelser, og at vi som folketingsmedlemmer har tillid til de ministre, som vi har givet ansvaret for tjenesterne.
Det er henholdsvis justitsministerens og forsvarsministerens ansvar at sikre, at alt er i orden i Politiets Efterretningstjeneste og i Forsvarets Efterretningstjeneste.
I Dansk Folkeparti har vi grundlæggende tillid til, at regeringen forvalter sit ansvar på en ordentlig og ansvarlig måde.
Havde vi ikke den tillid, var de pågældende personer jo ikke ministre.
Tillid til ministrene er helt afgørende i vores politiske system.
Hvis Folketinget ikke længere har tillid til en minister og Folketinget udtrykker mistillid, så ryger ministeren og måske endda regeringen.
I Dansk Folkeparti har vi ikke nogen grund til at tro, at de ministre, som tjenesterne hører under, ikke udfører deres opgave på bedste vis.
Folketingets Kontroludvalg har allerede i dag en kontrolfunktion og en bred indsigt i tjenesternes arbejde, og det er Dansk Folkepartis indtryk, at de beføjelser, udvalget har, er omfattende og tilstrækkelige.
Det er værd at mærke, at åbenheden om tjenesternes virksomhed i de seneste år har været markant stigende.
Der er i de seneste år kommet en ny åbenhed om tjenesterne, og det er en åbenhed, som vi synes var tiltrængt, og som har givet borgerne en større forståelse for det nødvendige arbejde, der udføres.
Vi er i Danmark og i de vestlige demokratier blevet vant til, at alt inden for regeringsførelse, myndighedernes ageren og offentlige funktioner i det hele taget skal foregå ærligt og åbent, så borgerne kan følge med.
Det er et sundhedstegn, som vi i Dansk Folkeparti er tilhængere af, men lige præcis når det drejer sig om efterretningstjenesterne, som har til opgave at opfange trusler mod Danmarks sikkerhed, kan for meget åbenhed være et problem.
For meget åbenhed om efterretningstjenesternes arbejde rummer en række problemstillinger.
Man arbejder i tjenesterne med sensitive kilder, som ville kunne blive bragt i personlig fare, hvis der kom for meget åbenhed.
Danmarks tjenester har internationale samarbejdspartnere, som ville afvise fortsat at samarbejde med Danmark, hvis der kom for meget åbenhed.
Det er derfor nødvendigt med en nuanceret balancegang i spørgsmålet om åbenhed og efterretningsarbejde.
Forslagsstillerne ønsker også, at enkeltpersoner skal have lov til at klage til udvalget, og at udvalget skal kunne behandle disse klager.
Såfremt forslaget en dag blev virkelighed, kan jeg lige forestille mig den tidligere Guantánamofange, der ønskede at indgive en klage, og den omtalte tuneser på tålt ophold, der ville klage over, at PET forfulgte ham.
Forslagsstillerne taler også om, at befolkningens tillid til efterretningstjenesterne er afhængig af, hvorvidt forslaget bliver vedtaget.
Det er jeg ikke enig i.
Jeg tror, at befolkningen i forvejen har tillid til vores dygtige folk i efterretningstjenesterne.
Vi kan alle fra tid til anden være uenige i forskellige anbefalinger, handlinger, arbejdsmetoder og lignende, der kommer fra forskellige offentlige instanser og personer, men grundlæggende gør efterretningstjenesterne et godt stykke arbejde.
Med disse bemærkninger kan Dansk Folkeparti ikke støtte beslutningsforslaget.